毀璧
作者：黄庭堅
朝代：宋

paragraphs: 毀璧兮隕珠，執手者兮問過。
愛憎兮萬世一軌，居物之忌兮，固常以好爲禍。
羞桃肴兮飯汝，有席兮不嬪汝坐。
歸來兮逍遙，采雲英兮禦餓。
淑善兮清明，陽春兮玉冰。
畸於世兮天脫其攖，愛骨人兮冥冥。
棄汝陽侯兮遇汝曾不如生，未危可以去兮殆而其雛嬰，衆雛羽翼兮故巢傾。
歸來兮逍遙，西山浪波何時平。
山涔涔兮猿鶴同舍，瀑垂天兮雷霆在下。
雲月爲晝兮風雨爲夜，得意山川兮不可繪畫。
寂寥無朋兮去道如咫，彼生坎兮可謝。
歸來兮逍遙，增膠兮不聊此暇。